作者:貫休
標題:古意九首
內容:一雨火雲盡，閉門心冥冥。蘭花與芙蓉，滿院同芳馨。佳人天一涯，好鳥何嚶嚶。我有雙白璧，不羨於虞卿。我有徑寸珠，別是天地精。玩之室生白，瀟灑身安輕。只應天上人，見我雙眼明。陽烏爍萬物，草木懷春恩。茫茫塵土飛，培壅名利根。我本是蓑笠，幼知天子尊。學為毛氏詩，亦多直致言。不慕需臑類，附勢同崩奔。唯尋桃李蹊，去去長者門。美人如遊龍，被服金鴛鴦。手把古刀尺，在彼白玉堂。文章深掣曳，珂佩鳴丁當。好風吹桃花，片片落銀床。何妨學羽翰，遠逐朱鳥翔。乾坤有清氣，散入詩人脾。聖賢遺清風，不在惡木枝。千人萬人中，一人兩人知。憶在東溪日，花開葉落時。幾擬以黃金，鑄作鐘子期。莫輕白雲白，不與風雨會。莫見守羊兒，或是初平輩。人生非日月，光輝豈常在。一榮與一辱，古今常相對。君不見於公門，子孫好冠蓋。古交如真金，百煉色不回。今交如暴流，倏忽生塵埃。我願君子氣，散為青松栽。我恐荊棘花，只為小人開。傷心複傷心，吟上高高臺。常思謝康樂，文章有神力。是何清風清，凜然似相識。一種為頑嚚，得作翻經石。一種為枯槁，得作登山屐。永嘉為郡後，山水添鮮碧。何當學羽翰，一去觀遺跡。常思李太白，仙筆驅造化。玄宗致之七寶床，紫皇殿前五色麟，忽然掣斷黃金鎖。五湖大浪如銀山，甯知江邊墳，不是猶醉臥。憶在山中時，丹桂花葳蕤。紅泉浸瑤草，白日生華滋。箬屋開地爐，翠牆掛藤衣。看經竹窗邊，白猿三兩枝。東峰有老人，眼碧頭骨奇。種薤煮白石，旨趣如嬰兒。月上來打門，月落方始歸。授我微妙訣，恬澹無所為。別來六七年，只恐白日飛。